Toshkent shahriga o‘tkazilgan yer maydonlarining infratuzilmasi rivojlantiriladi

Vazirlar Mahkamasining «Toshkent viloyatidan Toshkent shahriga o‘tkazilgan aholi punktlarini 2021–2024 yillarda kompleks rivojlantirish hamda kommunal xizmat ko‘rsatish sohasini yanada yaxshilash chora-tadbirlari to‘g‘risida»gi qarori qabul qilindi.
Toshkent viloyatining Zangiota, Yuqori Chirchiq, O‘rta Chirchiq va Qibray tumanlari hamda Toshkent shahrining Sergeli, Bektemir, Mirzo Ulug‘bek va Yashnobod tumanlariga o‘tkazilgan aholi punktlaridagi mavjud resurslardan samarali foydalanish maqsadida sanoat mahsulotlari ishlab chiqarishni tashkil etish va xizmat ko‘rsatish sohasini yaxshilash nazarda tutilgan.
Qaror bilan 2021-2024 yillarda Toshkent viloyatidan Toshkent shahriga o‘tkazilgan aholi punktlarini kompleks rivojlantirish hamda kommunal xizmat ko‘rsatish sohasini yanada yaxshilash chora-tadbirlari dasturi tasdiqlandi, u quyidagilarni o‘z ichiga oladi:
Toshkent shahar hokimligiga Qurilish vazirligi bilan birgalikda 2022 yil yakuniga qadar Toshkent shahar bosh rejasi ishlab chiqilishini va tasdiqlashga kiritilishini, shuningdek Toshkent viloyatidan Toshkent shahriga o‘tkazilgan hududlar uchun batafsil rejalashtirish loyihalari ishlab chiqilishini ta'minlash, yangi davlat maktabgacha ta'lim tashkilotlari, maktab, sog‘liqni saqlash, madaniyat va sport obektlarining binolarini qurish topshirildi.
Toshkent viloyati hokimligi, Qurilish xo‘jaligi vazirligi, Davlat aktivlarini boshqarish agentligi, DSQ huzuridagi Kadastr agentligiga ikki oy muddatda o‘zgartirilayotgan chegaralar doirasidagi hududda joylashgan ijtimoiy infratuzilma obektlarini tegishli tuman tuzilmalariga topshirish-qabul qilinishini ta'minlash topshirildi.